Imtella' Lulju 25, 2020 - Aġġornata 25 Ta' Lulju, 2020 3:43pm Il-Kap tal-Partit Nazzjonalista Adrian Delia qal li jiġri f'jiġri fil-vot tal-kunsilliera u t-tesserati, hu se jibqa fil-Partit Nazzjonalista jaħdem aktar minn qatt qabel u se jibqa jiġġieled il-korruzzjoni. Intervistat fuq ir-radju tal-Partit Nazzjonalista, Dr Delia qal li d-diskussjoni li għaddejja fil-partit hi importanti biex ikun hemm tiġdid veru. Stqarr li hu konvint li qed jagħmel it-tajjeb, u li jinsab fit-tajjeb, għax hu ċert mill-ideat tiegħu. Ġimgħa bogħod minn votazzjoni mill-kunsilliera tal-Partit Nazzjonalista li se jintalbu jiddeċiedu jekk it-tesserati tal-partit għandhomx f'Konvenzjoni Ġenerali jikkonfermaw lil Adrian Delia bħala kap tal-partit jew issir elezzjoni għal kap ġdid, Dr Delia appella lill-kunsilliera biex imorru d-Dar Ċentrali mhux qishom sejrin għal ġlieda imma biex ikunu parti minn proċess li jsaħħaħ il-partit. Żied li hu ċert li l-Partit Nazzjonalista għandu ċans li jirbaħ għax qal li l-ekonomija tal-pajjiz sejra lura u l-pjan ta' 10 snin li kellu l-Partit Laburista kien mibni fuq ir-ramel. Fuq ir-radju tal-partit, qal li f'dawn il-mumenti l-Partit Nazzjonalista jrid juri aktar determinazzjoni u x'inhi r-ruħ vera tiegħu. Dwar l-għażla li se ssir bil-votazzjoni ta' tmiem il-ġimgħa d-dieħla, qal li l-Kunsill Ġenerali se jagħżel jekk sal-elezzjoni li jmiss iridux li hu ikollu aktar saħħa jmexxi l-partit jew iridux li f'dan il-mument jinfetaħ proċess għall-għażla ta' kap tal-partit. Qal li jekk jiġri hekk hu se jkun qed jikkontesta u f'kull eventwalità se jibqa fil-Partit Nazzjonalista jaħdem aktar minn qatt qabel, jiġġieled il-korruzzjoni u biex Malta tkun pajjiż aħjar. Saħaq li fil-Partit Nazzjonalista tirrenja id-demokrazija, b'differenza mill-Partit Laburista fejn qal kollox jiġi deċiż bejn erbgħa min-nies. Il-Kap tal-Partit Nazzjonalista qal li d-diżgwid tal-Partit Laburista ma jidher imkien, mhux għax ma jeżistix, iżda għax jinżamm mistur, kif qal jiġri fi stat komunista biex in-nies jingħataw l-impressjoni li kollox huwa sew. Dr Delia qal li fl-aħħar laqgħa tal-eżekuttiv, bħala l-kap seta' mar u informa lill-membri x'se jiġri, iżda ried li jagħti leħen lit-tesserati li qal huma l-qalb u r-ruħ tal-Partit Nazzjonalista. Appella lid-deputati li filwaqt li l-partit għaddej bi proċessi interni, m'għandhomx jinsew l-irwol kruċjali li għandhom bħala membri tal-oppożizzjoni biex fi kliemu l-Gvern ma jaħtafx iktar spazju ta' liberta u jintilef dak li inkiseb fil-passat. Dwar il-każ ta' Melvin Theuma qal li dak li seħħ din il-ġimgħa juri li m'aħniex ngħixu f'pajjiż normali. Qal li anke jekk weġġa lilu innifsu, l-istat għandu obbligu li dawn l-affarijiet ma jseħħux billi joffrilu protezzjoni anke f'daru. Il-Kap Nazzjonalista qal li l-istat falla wara li l-istituzzjonijiet tnawru u l-proċessi ta' tibdil ma sarux sew.